[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.8.2007

KOM(2007) 479 endelig

KOMMISSIONENS 25. ÅRSBERETNING TIL EUROPA-PARLAMENTET

om Fællesskabets antidumping-, antisubsidie- og beskyttelsesforanstaltninger(2006)[SEK(2007) 1076]

Indledning

Denne beretning for 2006 forelægges for Europa-Parlamentet i henhold til dettes beslutning af 16. december 1981 om Fællesskabets antidumpingaktiviteter og betænkningen fra Europa-Parlamentets Udvalg om Industripolitik, Eksterne Økonomiske Forbindelser, Forskning og Energi.

Denne kortfattede beretning giver et overblik over de vigtigste begivenheder i 2006, men suppleres som i de tidligere år af et mere detaljeret arbejdsdokument fra Kommissionens tjenestegrene sammen med detaljerede bilag. Beretningen følger samme generelle struktur som arbejdsdokumentet, og alle dens overskrifter findes også i arbejdsdokumentet, således at det er nemt at finde mere detaljerede oplysninger.

Denne beretning og hele arbejdsdokumentet er også tilgængelig for offentligheden påhttp://europa.eu.int/comm/trade/issues/respectrules/anti_dumping/legis/index_en.htm

Beretningen skal også ses på baggrund af EU's handelspolitik, som den for nylig er beskrevet i Kommissionens meddelelse om "Det Globale Europa"[1]. I den forbindelse vedtog Kommissionen i december 2006 en grønbog, hvor man opfordrede til en offentlig debat om, hvorledes EU bedst muligt kan bruge sine handelspolitiske beskyttelsesinstrumenter i en global økonomi under forandring. I de fremtidige beretninger vil der blive gjort rede for resultaterne af denne proces.

1. Oversigt over lovgivningen

Antidumping-, antisubsidie- og beskyttelsesundersøgelser gennemføres på grundlag af Rådets grundforordninger. En oversigt over den eksisterende lovgivning kan findes i arbejdsdokumentet. De grundlæggende antidumping- og antisubsidietekster vil i det følgende blive benævnt "grundforordningen/grundforordningerne".

2. Grundlæggende begreber

Under punkt 2 i arbejdsdokumentet findes en oversigt over den terminologi og de procedurer, der anvendes i forbindelse med undersøgelser vedrørende brugen af handelspolitiske beskyttelsesinstrumenter.

3. Iværksættelse af processen for revision af de handelspolitiske beskyttelsesinstrumenter

Siden den seneste gennemgribende revision af EU's handelspolitiske beskyttelsesinstrumenter i 1994 er der sket en betydelig udvikling i den økonomiske situation i både Europa og i verden som sådan. For at tage hensyn til disse ændringer og undersøge, om der eventuelt er behov for tilpasninger, offentliggjorde Kommissionen den 6. december 2006 en grønbog[2] om EU's handelspolitiske beskyttelsesinstrumenter og iværksatte en tre måneder lang offentlig refleksionsproces med de berørte parter. Grønbogen skal ses i sammenhæng med meddelelsen om den eksterne konkurrenceevne, som blev offentliggjort for nylig.

Efter den offentlige debat og en evaluering af de besvarelser, der er modtaget, vil Kommissionen meddele de berørte parter resultaterne, drage konklusioner og eventuelt foreslå tilpasninger af EU's handelspolitiske beskyttelsesinstrumenter.

4. UDVIDELSEN

I 2006 fortsatte Kommissionen gennemførelsen af en handlingsplan for forberedelse af Bulgariens og Rumæniens tiltrædelse. Handlingsplanen, som blev udarbejdet i 2005, omfattede en række aktiviteter, der svarede til dem, som Kommissionen allerede havde gennemført på området handelspolitiske beskyttelsesforanstaltninger i forbindelse med udvidelsen af EU i 2004 (beskrevet i årsberetningerne for 2004 og 2005). Som tidligere var målet med disse aktiviteter at sikre en så problemfri overgang som muligt for de tiltrædende landes forvaltninger, hvad angår handelsbeskyttelse.

5. Landsdækkende markedsøkonomisk status

Begrebsmæssigt tager de landsdækkende kriterier for fastsættelse af, om et land kan anses for at være et land med fuld markedsøkonomi i forbindelse med antidumpingundersøgelser, udgangspunkt i de gældende kriterier for individuelle selskaber beliggende i de lande, som befinder sig i en overgangsperiode mod markedsøkonomi, jf. grundforordningens artikel 2, stk. 7.

Der er blevet udført et betydeligt arbejde i forbindelse hermed i 2006. Navnlig forberedte Kommissionens tjenestegrene den anden vurdering af Vietnams anmodning om markedsøkonomisk status og konkluderede, at Vietnam endnu ikke opfylder de fem kriterier for opnåelse af markedsøkonomisk status.

Anmodningen fra Folkerepublikken Kina blev modtaget i september 2003, og Kommissionen udarbejdede en foreløbig vurdering i juni 2004. Arbejdsgruppen på højt plan vedrørende markedsøkonomisk status, som blev nedsat efter topmødet mellem EU og Kina i 2005, mødtes to gange i 2006 og fokuserede på Kinas indsats for at gennemføre reformer inden for revisions- og finanssektoren. På topmødet mellem EU og Kina i september 2006 gav begge parter udtryk for deres tilfredshed med udviklingen i dialogen om markedsøkonomisk status og arbejdsgruppen. På topmødet gik Kommissionens tjenestegrene med til at ajourføre den foreløbige vurdering fra 2004.

I 2006 fortsatte arbejdet vedrørende de anmodninger om markedsøkonomisk status, som Mongoliet, Kasakhstan og Armenien havde indsendt. Kommissionen analyserede de oplysninger, der senest var blevet indsendt, og fulgte op med spørgsmål om problemer, som ikke var blevet tilstrækkeligt belyst i svarene.

6. Informations- og kommunikationsaktiviteter/bilaterale kontakter

Helpdesken for handelsbeskyttelsesanliggender for små og mellemstore virksomheder, der blev oprettet i december 2004, fortsatte sit arbejde og tog specifikke spørgsmål/problemer op, der vedrører små og mellemstore virksomheder i forbindelse med handelspolitiske beskyttelsesinstrumenter. Kommissionen afholdt eller deltog desuden i ni informationsseminarer for erhvervsdrivende og administrationer fra tredjelande.

7. Oversigt over anti-dumping-, antisubsidie- og beskyttelsesundersøgelser og -foranstaltninger

7.1. Generelt

Ved udgangen af 2006 opretholdt Fællesskabet 134 antidumpingforanstaltninger (jf. bilag O) og 12 antisubsidieforanstaltninger (jf. bilag P).

I 2006 blev 0,6 % af den samlede import til Fællesskabet berørt af antidumping- eller antisubsidieforanstaltninger.

Nærmere oplysninger om de spørgsmål, der behandles i det følgende, er anført i arbejdsdokumentet, der er vedlagt denne beretning. Henvisninger til arbejdsdokumentets bilag er angivet ved siden af overskrifterne.

7.2. Nye undersøgelser (jf. bilag A-E og bilag N)

I 2006 blev der indledt 36 undersøgelser[3]. I 13 tilfælde blev der indført midlertidig told. 13 sager blev afsluttet med indførelse af endelig told. 18 procedurer blev afsluttet uden indførelse af foranstaltninger. Yderligere 9 foranstaltninger fik lov til at udløbe automatisk efter deres gyldighedsperiode på fem år.

7.3. Fornyede undersøgelser

Fornyede undersøgelser udgør fortsat en væsentlig del af arbejdet i tjenestegrenene for handelspolitiske beskyttelsesinstrumenter. Disse fornyede undersøgelser tegnede sig for mere end 63 % af alle indledte undersøgelser. Tabel 2 i arbejdsdokumentet giver statistiske oplysninger for årene 2002-2006.

7.3.1. Fornyede undersøgelser i forbindelse med udløb (jf. bilag F)

Ifølge grundforordningernes artikel 11, stk. 2, og artikel 18 udløber foranstaltninger efter fem år, medmindre det som led i en fornyet udløbsundersøgelse fastslås, at de bør bibeholdes i deres oprindelige form.

I 2006 blev der indledt 12 fornyede undersøgelser i forbindelse med udløb, og konklusionen på 11 af disse var, at der var behov for, at tolden blev bibeholdt i yderligere fem år. Derudover blev 8 udløbsundersøgelser afsluttet med ophør.

7.3.2. Interimsundersøgelser (jf. bilag G)

Grundforordningernes artikel 11, stk. 3, og artikel 19 indeholder bestemmelser om fornyet undersøgelse af foranstaltninger i deres gyldighedsperiode. Fornyede undersøgelser kan begrænses til aspekter i forbindelse med dumping, subsidiering eller skade.

I 2006 blev der indledt 18 interimsundersøgelser. 11 interimsundersøgelser blev afsluttet med en bekræftelse eller ændring af tolden, og 8 undersøgelser blev afsluttet, således at foranstaltningerne ophørte.

7.3.3. "Andre" interimsundersøgelser (jf. bilag H)

I 2006 blev der afsluttet en række andre fornyede undersøgelser, som ikke henhørte under grundforordningernes artikel 11, stk. 3, eller artikel 19, eller for hvilke der ikke blev offentliggjort nogen indledningsmeddelelse i Den Europæiske Unions Tidende.

Nærmere bestemt vedrører de bl.a. godtagelse, frivillig tilbagetrækning eller misligholdelse af tilsagn, anmodninger fra nye eksportører i stikprøvesager, suspension af foranstaltninger osv.

7.3.4. Undersøgelser af nye eksportører (jf. bilag I)

Grundforordningernes artikel 11, stk. 4, og artikel 20 indeholder bestemmelser om henholdsvis fornyede undersøgelser af nye eksportører og fremskyndede fornyede undersøgelser med henblik på at fastsætte en individuel dumpingmargen eller en individuel udligningstold for nye eksportører i det pågældende eksportland, som ikke udførte den pågældende vare i undersøgelsesperioden. Sådanne eksportører skal påvise, at de reelt er nye eksportører, og at de rent faktisk er begyndt at udføre varen til Fællesskabet efter undersøgelsesperioden. For sådanne nye eksportører kan der fastsættes en individuel told, som normalt er lavere end den landsdækkende told.

I 2006 indledtes 1 fornyet undersøgelse vedrørende nye eksportører. 2 undersøgelser blev afsluttet, heraf 1 fremskyndet fornyet undersøgelse. En undersøgelse blev afsluttet med bibeholdelse af det oprindelige toldniveau.

7.3.5. Overvæltningsundersøgelser (jf. bilag J)

Hvis der er tilstrækkelige oplysninger, som viser, at eksportpriserne er faldet efter den oprindelige undersøgelsesperiode og inden eller efter indførelsen af foranstaltninger, eller at der har været ingen eller utilstrækkelige ændringer i videresalgspriserne eller de efterfølgende salgspriser af den importerede vare i Fællesskabet, kan der indledes en overvæltningsundersøgelse for at kontrollere, om foranstaltningen har haft virkning på ovennævnte priser. Der kan fastsættes nye dumpingmarginer, og tolden kan forhøjes for at tage hensyn til sådanne lavere eksportpriser. Muligheden for overvæltningsundersøgelser er fastlagt i grundforordningernes artikel 12 og artikel 19, stk. 3.

I 2006 blev der indledt 2 overvæltningsundersøgelser, og 1 blev afsluttet uden forhøjelse af tolden.

7.3.6. Omgåelsesundersøgelser (jf. bilag K)

Grundforordningernes artikel 13 og 23 indeholder bestemmelser om muligheden for, at undersøgelser kan genoptages, hvis der fremlægges bevis for, at foranstaltninger omgås.

I 2006 blev der indledt 2 undersøgelser. 3 blev afsluttet med udvidelse af tolden, og 1 blev afsluttet uden udvidelse af tolden.

7.4. Beskyttelsesundersøgelser (jf. bilag L)

I 2006 blev undersøgelsen vedrørende frosne jordbær afsluttet uden indførelse af foranstaltninger. Ved udgangen af 2006 var kun en beskyttelsesforanstaltning stadig i kraft, nemlig foranstaltningen vedrørende import af visse citrusfrugter.

8. Håndhævelse af antidumping-/antisubsidieforanstaltninger

8.1. Opfølgningsforanstaltninger

Opfølgningen af gældende foranstaltninger fokuserede på fire hovedområder: 1) foregribelse af svig, 2) overvågning af handelsstrømme og markedsudvikling, 3) forbedring af effektiviteten med passende instrumenter og 4) reaktion på retsstridig praksis. Dette gav handelsbeskyttelsestjenestegrenene mulighed for at være mere proaktive på håndhævelsesområdet og ikke blot reaktive.

8.2. Overvågning af tilsagn (jf. bilag M og Q)

Overvågning af tilsagn udgør en del af håndhævelsen, da tilsagn er en form for antidumping- eller antisubsidieforanstaltninger. De godtages af Kommissionen, hvis den finder det godtgjort, at de effektivt kan afhjælpe de skadelige virkninger af dumping eller subsidiering.

I begyndelsen af 2006 var der godtaget gældende tilsagn fra 40 selskaber. I løbet af 2006 forekom der følgende ændringer: tilsagnene fra 22 selskaber bortfaldt, og 24 tilbud om tilsagn blev godtaget. Derved er i alt 43 tilsagn gældende ved udgangen af 2006.

9. Tilbagebetalinger (jf. bilag U)

Ifølge grundforordningernes artikel 11, stk. 8, og artikel 21, stk. 1, kan importører anmode om tilbagebetaling af opkrævet antidumpingtold, hvis det påvises, at den dumping- eller subsidiemargen, der lå til grund for betalingen af tolden, er blevet elimineret eller reduceret til et niveau, der er lavere end den gældende toldsats.

I 2006 blev der indgivet 19 nye anmodninger om tilbagebetaling. 13 sager blev afsluttet, der blev indrømmet fuld tilbagebetaling i 1 tilfælde og delvis tilbagebetaling i 3 tilfælde, mens 2 anmodninger om tilbagebetaling blev afvist.

10. Domstolsprøvelse: afgørelser truffet af Domstolen og Retten i Første Instans

I 2006 afsagde Retten i Første Instans 6 domme vedrørende antidumping eller subsidier, mens Domstolen ikke afsagde nogen. Derudover blev ansøgningen trukket tilbage af ansøgerne i 4 tilfælde. Et detaljeret sammendrag af dommene kan findes i arbejdsdokumentet.

19 nye sager blev indbragt i 2006, 17 for Retten i Første Instans og 2 for Domstolen.

En liste over antidumping-/antisubsidiesager ved Retten i Første Instans og Domstolen, som endnu ikke var afsluttet ved udgangen af 2006, kan findes i bilag S til arbejdsdokumentet.

11. Aktiviteter inden for rammerne af verdenshandelsorganisationen (WTO)

11.1. Tvistbilæggelse på antidumping-, antisubsidie- og beskyttelsesområdet

WTO har fastsat en streng procedure for bilæggelse af tvister mellem WTO-medlemmer om anvendelsen af WTO-aftalerne.

I laksesagen blev der oprettet et panel den 22. juni, og medlemmerne blev endeligt udpeget den 2. august 2006. Norge har valgt at sætte spørgsmålstegn ved en lang række aspekter af den pågældende antidumpingprocedure – fra dumping over skade og årsagssammenhæng til foranstaltningernes form. Efter de første skriftlige indlæg fra begge tvistens parter fandt det første egentlige møde mellem panelet, parterne og tredjeparter sted den 12. og 13. december 2006.

Den endelige panelrapport forventes færdiggjort i juli 2007, hvorefter begge parter vil have mulighed for at gøre indsigelser.

Nærmere oplysninger kan findes i arbejdsdokumentet, der er vedlagt denne beretning.

11.2. Andre WTO-aktiviteter

I 2006 blev forhandlingerne vedrørende antidumpingforanstaltninger, industrisubsidier og fiskerisubsidier intensiveret og uddybet med en drøftelse af forslag til konkrete retsakter vedrørende eventuelle ændringer. Hvad angår antidumpingforanstaltninger, forelagde Fællesskabet forslag vedrørende yderligere undersøgelser af indledninger af procedurer ved en ekspertgruppe og en fast mekanisme for gennemsigtighed i antidumpingudvalget for brugerlandenes praksis. I spørgsmålet om subsidier til fiskeriet fik "den gyldne middelvej", som kom til udtryk i Fællesskabets fremlagte forslag, stadig mere tilslutning fra stadig flere lande. Fællesskabet gik også ind for en streng håndhævelse og en mekanisme for gennemsigtighed, som ville sikre, at ethvert nyt tiltag faktisk gennemføres af alle. EU forelagde skriftlige forslag vedrørende disse to aspekter i april 2006. Med hensyn til industrisubsidier koncentrerede drøftelserne sig efterhånden om et begrænset antal afgørende spørgsmål, herunder den subsidieringspraksis, som EU behandlede i sit skriftlige forslag fra april 2006. Da uenigheden mellem de vigtigste aktører stadig var for stor, besluttede WTO's generaldirektør sig dog for at suspendere forhandlingerne på alle områder i juli 2006.

Det uformelle tekniske arbejde blev genoptaget i efteråret 2006. Med hensyn til antidumpingforanstaltninger var Fællesskabet fortsat et af de mest aktive medlemmer i arbejdsgruppen for spørgeskemaer og verifikationskriterier, som var blevet oprettet på EU's initiativ og har en af Kommissionens tjenestemænd som formand. Med hensyn til subsidier sikrede uformelle kontakter mellem de vigtigste aktører, at dette forhandlingsområde, herunder navnlig de spørgsmål, som EU har rejst, stadig er at finde på dagsordenen, når forhandlingerne genoptages.

Samtidig med disse aktiviteter fortsatte det normale arbejde i udvalgene for antidumping, subsidier, udligning og beskyttelse.

1 2. KONKLUSION

I forhold til tidligere år var 2006 præget af en stigning i antallet af sager, der blev indledt, og også af en stigning i antallet af undersøgelser, der blev afsluttet uden indførelse af foranstaltninger. Året var gennemsnitligt, hvad angår antallet af foranstaltninger, der blev indført. Det var begivenhedsrigt på en række andre måder, herunder f.eks. forberedelsen af den seneste udvidelse af EU i 2007, grønbogen og undersøgelsen vedrørende læderfodtøj med oprindelse i Kina.

Denne beretning viser, at EF er en forsigtig bruger af handelspolitiske beskyttelsesinstrumenter, og det bekræftes, at EF følger en praksis, der går ud på at sikre, at undersøgelserne gennemføres strengt og professionelt. Samtidig er Fællesskabet parat til at sætte hårdt mod hårdt, hvis det bevises, at der er tale om illoyal handelspraksis. Samtidig med en konsekvent anvendelse af de handelspolitiske beskyttelsesinstrumenter går man ind for gennemsigtighed, hvilket kom til udtryk i ændringerne af den lovgivningsmæssige ramme i 2004 og 2005. Kommissionen er indstillet på at fortsætte denne linje fremover.

[1] KOM(2006) 567 endelig. Kan findes på følgende websted:http://ec.europa.eu/trade/issues/sectoral/competitiveness/global_europe_en.htm.

[2] Meddelelse fra Kommissionen - Det globale Europa - Europas handelspolitiske beskyttelsesinstrumenter i en global økonomi under forandring - En Grønbog til brug ved den offentlige høring (KOM(2006) 763 endelig). Kan findes på følgende websted:http://ec.europa.eu/trade/issues/respectrules/anti_dumping/comu061206_en.htm.

[3] Tabel 1 i arbejdsdokumentet giver statistiske oplysninger om de nye undersøgelser for årene 2002-2006, der er gennemført i henhold til grundforordningernes artikel 5 og 10.